Fase 4 – SA nou nat én donker(Argieffoto: Erik Witsoe/Unsplash Terwyl reën oor groot dele van die land uitgesak het, sal Suid-Afrikaners nou boonop die nat weer in die donker moet trotseer. Eskom het kort tevore aangekondig dat fase 4 weens ŉ gebrek aan opwekkingskapasiteit Maandag om 13:00 in werking gestel word. Dit sal in hierdie stadium tot Vrydag om 05:00 duur. Die kragvoorsiener skakel daarna weer oor na fase 2-beurtkrag, soos hy vantevore aangedui het. “Hoewel Eskom die verhoging in beurtkrag betreur, is dit nodig om die oorblywende noodopwekkingsreserwes te rantsoeneer. Dit is vanoggend kwaai gebruik omdat ons nie die verlaging in aanvraag wat ons van die inwerkingstelling van fase 2 verwag het, ondervind het nie,” sê Sikonathi Mantshantsha, woordvoerder van Eskom. Eskom het boonop verwag dat sewe opwekkingseenhede wat teen Maandag weer aanlyn gebring sou word, maar dit het nie gerealiseer nie. Boonop het ŉ opwekkingseenheid by Arnot vanoggend uitgeskop en tot die tekort aan kapasiteit bygedra. Onbeplande instandhoudingswerk, dus werk wat gedoen moet word omdat ŉ onvoorsiene probleem by ŉ opwekkingseenheid ondervind word, staan tans op 14 874MW, terwyl beplande instandhoudingswerk 5 579MW uit die stelsel gehaal het. Eskom sê beurtkrag word as ŉ laaste maatreël ingestel om die bestendigheid van die kragstelsel te handhaaf, ongeag van watter fase van beurtkrag ingestel word.